b'\n_START_ARTICLE_\nPobuna u Vendeji\n_START_PARAGRAPH_\nPobuna u Vendeji je ustanak protiv republikanske vlasti u doba Francuske revolucije, koji je u pokrajini Vendeji trajao od 1793. do 1796. godine. Tu se dogodila najve\xc4\x87a pobuna (kontrarevolucija) protiv nove republike, u kojoj je - prema razli\xc4\x8ditim povjesni\xc4\x8darima - pobijeno vjerojatno oko 170.000 stanovnika Vendeje, tj. pribli\xc5\xbeno petina ukupnog stanovni\xc5\xa1tva._NEWLINE_U Vendeji je odanost Katoli\xc4\x8dkoj crkvi - koju su jakobinske revolucionarne vlasti progonile - bila izrazita, a izgleda da u narodu nije bila ra\xc5\xa1irena niti mr\xc5\xbenja prema plemstvu, koja je u mnogim drugim dijelovima Francuske bila sna\xc5\xbeno ukorijenjena. Kada su vlasti Republike krenule 1793. godine regrutirati lokalne mladi\xc4\x87e, mnogi su se odbili odazvati na mobilizaciju, te je nastala pobuna. Pobunjenici su razoru\xc5\xbeali relativno malobrojnu vojsku, te pobili vi\xc5\xa1e stotina pripadnika omrznute jakobinske vlasti. Za vodstvo su se obratili vendejskim plemi\xc4\x87ima, koji su ih pristali voditi. Vodstvo ustanka pridru\xc5\xbeio i jedan broj katoli\xc4\x8dkih sve\xc4\x87enika, koji su do tada morali ilegalno slu\xc5\xbeiti katoli\xc4\x8dku misu, pod prijetnjom smrtne kazne koju im je bio namijenio zakon Republike. Svoje postrojbe su ustanici prozvali Kraljevska i katoli\xc4\x8dka vojska, koja je osim slabo naoru\xc5\xbeanih i slabo uvje\xc5\xbebanih pje\xc5\xa1aka imala oko 2.000 konjanika i nekoliko topova. Pobunjenici su uglavnom djelovali na gerilski na\xc4\x8din._NEWLINE_Republika je u Vendeju poslala oko 45.000 vojnika iz tek unova\xc4\x8denih postrojbi, koje nisu bile niti dobro organizirane, niti dobro opremljene. Prehrana republikanske vojske je tako\xc4\x91er bila slaba. Ta je vojska uspjela zauzeti gradove, ali nad ruralnim podru\xc4\x8djem nisu uspijevali uspostaviti kontrolu. 19. o\xc5\xbeujka je do\xc5\xa1lo do prvog ve\xc4\x87eg sukoba, gdje su nakon 6 sati pobunjenici razbili oko 2.000 republikanskih vojnika. Slijede\xc4\x87i ve\xc4\x87i poraz je vojska Republike pretrpjela ve\xc4\x87 22. o\xc5\xbeujka, izgubiv\xc5\xa1i pritom dosta oru\xc5\xbeja i oprema._NEWLINE_Od kolovoza 1793. Republika \xc5\xa1alje poja\xc4\x8danja svojim snagama u Vendeji, a pobunjenici ni nakon dugog i\xc5\xa1\xc4\x8dekivanja nisu do\xc4\x8dekali pravu pomo\xc4\x87 iz Engleske, odakle su im trebale do\xc4\x87i uvje\xc5\xbebane snage francuskih rojalisti\xc4\x8dkih emigranata._NEWLINE_Nakon \xc5\xa1to su 17. listopada 1793. pretrpjeli prvi zna\xc4\x8dajni poraz od republikanskih snaga, glavnina ustanika - oko 25.000 ljudi se okupila uz obalu, kako bi poslu\xc5\xbeili kao mostobran za o\xc4\x8dekivano iskrcavanje snaga iz Velike Britanije. Snage Republike su se tu sukobile s ustanicima, nanijev\xc5\xa1i im odlu\xc4\x8duju\xc4\x87i poraz. 23. prosinca 1793. propada zadnji poku\xc5\xa1aj ustanika da se sukobe s ve\xc4\x87im snagama sredi\xc5\xa1nje vlasti, koje nakon toga masovno ubijaju zarobljene ustanike, ali i civile, pa i djecu. _NEWLINE_Sporadi\xc4\x8dni gerilski sukobi su potrajali do svibnja 1795. godine. Naposljetku se uspje\xc5\xa1nom pokazala "taktika" paljenja ku\xc4\x87a iz kojih su dolazili gerilci: njihovo dotada\xc5\xa1nje masovno strijeljanje u grupama od po 30-40 nije bilo dovoljno obeshrabrilo pobunu.'